विश्व कप फाइनल के लिए पहुंची श्रीलंकाई टीम  
कुमार संगकारा की अगुवाई में श्रीलंकाई क्रिकेट टीम वानखेड़े स्टेडियम में दो अप्रैल को होने वाले विश्व   कप फाइनल के लिए बुधवार को मुंबई पहुंची।
कुमार संगकारा की अगुवाई में श्रीलंकाई क्रिकेट टीम वानखेड़े स्टेडियम में दो अप्रैल को होने वाले विश्व कप फाइनल के लिए बुधवार को मुंबई पहुंची।  श्रीलंका ने मंगलवार को कोलंबो में पहले सेमीफाइनल में न्यूजीलैंड को पांच विकेट से हराया था। वह लगातार दूसरी बार फाइनल में पहुंचा था। चार साल पहले वेस्टइंडीज में वह आस्ट्रेलिया से खिताबी मुकाबला हार गया था। विश्व कप में पहली बार दो एशियाई टीमों के बीच खिताबी मुकाबला देखने को मिलेगा। श्रीलंका फाइनल में भारत और पाकिस्तान के बीच मोहाली में खेले जा रहे दूसरे सेमीफाइनल के विजेता से भिड़ेगा। क्रिकेट महाकुंभ के विजेता को 30 लाख डालर की पुरस्कार राशि मिलेगी जबकि उप विजेता को 15 लाख डालर मिलेंगे। श्रीलंका ने अब तक वानखेड़े में चार वन डे मैच खेले हैं जिनमें न्यूजीलैंड के खिलाफ लीग चरण का मेच भी शामिल हैं। उसने यहां दो मैच जीते हैं और दो गंवाये हैं।